Document ID: 32015R0359

UREDBA KOMISIJE (EU) 2015/359
оd 4. ožujka 2015.
o provedbi Uredbe (EZ) br. 1338/2008 Europskog parlamenta i Vijeća u pogledu statistika o troškovima i financiranju zdravstvene zaštite
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 1338/2008 Europskog parlamenta i Vijeća od 16. prosinca 2008. o statističkim podacima Zajednice o javnom zdravlju i zdravlju i sigurnosti na radnom mjestu (1), a posebno njezin članak 9. stavak 1. i Prilog II. točku (d),
budući da:
(1)
Uredbom (EZ) br. 1338/2008 uspostavlja se zajednički okvir za sustavnu izradu europskih statističkih podataka o javnom zdravlju i zdravlju i sigurnosti na radnom mjestu.
(2)
Provedbenim mjerama utvrđuju se podaci i metapodaci o troškovima i financiranju zdravstvene zaštite koji se dostavljaju te referentna razdoblja, vremenska razdoblja i rokovi za dostavljanje podataka.
(3)
U skladu s člankom 6. stavkom 2. Uredbe (EZ) br. 1338/2008 izvršena je analiza troškova i koristi, uzimajući u obzir prednosti dostupnosti podataka o troškovima i financiranju zdravstvene zaštite u odnosu na trošak prikupljanja podataka koje države članice provode na dobrovoljnoj osnovi od 2005. u skladu s načelima utvrđenima u Sustavu zdravstvenih računa i opterećenje za države članice. U skladu s člankom 6. stavkom 1. Uredbe (EZ) br. 1338/2008, Komisija je 2013. i 2014. pokrenula pilot istraživanja koja su države članice provele dobrovoljno. Komisija je na raznim sastancima s državama članicama raspravljala o potrebama korisnika. Raspoloživost podataka na razini EU-a vjerojatno će biti od velike koristi za odluke koje se odnose na zdravstvene i socijalne politike.
(4)
Kako bi se osigurala mjerodavnost i usporedivost podataka, Priručnik za Sustav zdravstvenih računa iz 2011. (2), koji su zajednički izradili Komisija (Eurostat), Organizacija za gospodarsku suradnju i razvoj (OECD) i Svjetska zdravstvena organizacija (WHO) i u kojem su utvrđeni koncepti, definicije i metode za obradu podataka koji se odnose na troškove i financiranje zdravstvene zaštite, trebao bi biti osnova za detaljni upitnik i popratne smjernice korištene u zajedničkom godišnjem prikupljanju podataka koje provode ta tri tijela.
(5)
Mjere predviđene ovom Odlukom u skladu su s mišljenjem Odbora za europski statistički sustav,
DONIJELA JE OVU UREDBU:
Članak 1.
Ovom Uredbom utvrđuju se pravila za razvoj i izradu europskih statistika u području troškova i financiranja zdravstvene zaštite, jednoj od tema kojima se bavi statistika o zdravstvenoj zaštiti, a navedene su u Prilogu II. Uredbi (EZ) br. 1338/2008.
Članak 2.
Definicije kojima se treba koristiti u primjeni ove Uredbe utvrđene su u Prilogu I.
Članak 3.
Države članice osiguravaju podatke o područjima navedenima u Prilogu II.
Članak 4.
1. Države članice osiguravaju potrebne podatke i povezane standardne referentne metapodatke na godišnjoj osnovi. Referentno razdoblje je kalendarska godina.
2. Podaci i referentni metapodaci za referentnu godinu N dostavljaju se do 30. travnja godine N + 2.
3. Podaci i referentni metapodaci dostavljaju se Komisiji (Eurostatu) putem usluga jedinstvene ulazne točke ili se Komisiji (Eurostatu) omogućuje elektroničko dohvaćanje tih podataka na godišnjoj osnovi.
4. Prva referentna godina je 2014.
5. Posljednja referentna godina je 2020.
6. Odstupajući od stavka 2., države članice dostavljaju podatke i referentne metapodatke za referentnu godinu 2014. do 31. svibnja 2016.
Članak 5.
1. Države članice dostavljaju podatke na razini agregiranja utvrđenoj u Prilogu II.
2. Države članice dostavljaju potrebne referentne metapodatke, posebno one o izvorima podataka, njihovom obuhvatu i korištenim metodama prikupljanja, informacije o svojstvima nacionalnih troškova i financiranja zdravstvene zaštite specifičnima za države članice koje odstupaju od definicija iz Priloga I., upućivanja na nacionalno zakonodavstvo ako ono predstavlja osnovu za troškove i financiranje zdravstvene zaštite, kao i informacije o svim promjenama navedenih statističkih koncepata.
Članak 6.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 4. ožujka 2015.

Labels: 12
0
18
19